《芦汀双雁图为增江黎先生题》
明代·袁衷

黄芦潇潇秋水寒，平芜绿断沙痕乾。衡阳不为回峰止，分行并立江之干。

空苍万里云烟杳，溪凫野鹜知音少。杜老从来号鴐鹅，尚书亦复称阳鸟。

北岳焚香信有神，上虞拔草何慇勤。边庭旧带帛书至，山舍昔逢贤主人。

来夐奚异乌衣燕，温泉雪渚经游遍。候时于礼我曾通，宾墀载贽长相见。

作者简介：广东东莞人，字秉忠。正统六年举人。长于诗文。授户部主事，历知梧州、平乐、永州诸府，称廉明。有《竹庭稿》。